作者：卫宗武
词牌/韵律：金缕曲・贺新郎

paragraphs: 强半秋澄穆。
半月弦、南极躔高，寿星明煜。
今岁户庭殊旧岁，洗尽闲愁千斛。
沸春夏、欢声相续。
兰已种成香满砌，更蕣华、得偶颜如玉。
双捧劝，寿齐祝。
郗枝芳映庄椿绿。
觉这番、初度称觞，桂增芬馥。
生子生孙从此始，剩有人传祖笏。
看八座、青毡须复。
两两闺中俱秀质，待子平、婚嫁人人足。
碧桃下，跨青鹿。